Constitutionen
Store norske leksikon,Teknologi og industri,Transport,Sjøfart og skipsindustri,Skip og skipstyper,Dampskip
Constitutionen var Norges første dampskip, bygd i England for den norske stat. Skipet kom til Norge i desember 1826 og gikk fra mars 1827 i rute mellom Christiania og Christianssand. I Fredriksvern korresponderte ruten med damperen Prinds Carls rute til København som åpnet like etterpå.
Constitutionen var en hjuldamper på cirka 200 tonn, 99 fot lang og 17 fot bred, med en fart på cirka 7 knop. Damperen tok passasjerer på 1., 2. og 3. klasse – på det meste opp mot totalt 200 passasjerer om sommeren. Både Constitutionen og Prinds Carl hørte under marinen og ble ført av sjøoffiserer. Skipets ankomst til Oslo 17. mai 1829 foranlediget det såkalte Torvslaget. Det ble senere brukt på andre ruter langs kysten mellom Bergen og Christiania. Constitutionen ble opphugget i 1871. Les mer i Store norske leksikon dampskip skipsfart norsk historie fra 1815 til 1905